《次韵徐景端席上》
元代·周权

洞庭霜橘包黄银，海边丹荔输闽珍。高堂开筵荐华俎，风味隽闽怀芳新。

蒸花厌玉饤鹅炙，雕盆犀箸行鲜鳞。纷纷歌管奏名妓，秩秩簪履罗佳宾。

芳尊细酌绿琬琰，宝罽共拥红麒麟。烧残绛烛转留客，疑有四角生车轮。

书生商歌风雨室，此志郁郁何由伸。短衣穿肘不掩胫，五穷相与为雷陈。

青阳开动生意达，短翅亦拟凌空云。豫章远志各有适，黄钟瓦缶俱陶钧。

且安粗粝槃涧滨，未厌紫豉羹吴莼。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。